CELEX: 32018D0717(01)
Language: et
Date: 2018-07-02 00:00:00
Title: Euroopa Parlamendi juhatuse 11. juuni ja 2. juuli 2018. aasta otsus, millega muudetakse Euroopa Parlamendi liikmete põhimääruse rakendusmeetmeid

17.7.2018   
            
            
               ET
            
            
               Euroopa Liidu Teataja
            
            
               C 250/2
            
         EUROOPA PARLAMENDI JUHATUSE
   11. juuni ja 2. juuli 2018. aasta otsus,
   millega muudetakse Euroopa Parlamendi liikmete põhimääruse rakendusmeetmeid
   (2018/C 250/03)
   EUROOPA PARLAMENDI JUHATUS,
   võttes arvesse Euroopa Liidu toimimise lepingut, eriti selle artikli 223 lõiget 2,
   võttes arvesse Euroopa Parlamendi liikmete põhimäärust (1),
   võttes arvesse Euroopa Parlamendi kodukorra artiklit 25
   ning arvestades järgmist:
   
               (1)
            
            
               Vastavalt Euroopa Parlamendi liikmete põhimääruse rakendusmeetmete (2) (edaspidi „rakendusmeetmed“) kehtiva versiooni artikli 12 lõikele 1 ei ole parlamendiliikmete kohalolekut võimalik tõendada elektrooniliselt. Samas eeldab kohalolijate kesknimekirja haldamine märkimisväärseid inimressursse ja automatiseerimata töötlemist, mis on kulukas ja mille käigus tekib sageli vigu.
            
         
               (2)
            
            
               Tuleks käivitada vabatahtlik katsejärk, mille jooksul kohalolijate kesknimekirja täiendatakse biomeetrilist tehnoloogiat kasutava arvutipõhise süsteemiga, et oleks võimalik kontrollida usaldusväärsus- ja konfidentsiaalsustagatisi, mis on vajalikud parlamendiliikmete kohaoleku kohta piisava kindluse andmiseks.
            
         
               (3)
            
            
               Rakendusmeetmetesse tuleks lisada uus artikkel, et näha ette õiguslik alus, mis võimaldaks parlamendil tagada, et kui parlamendiliikme registreeritud assistent on tunnistatud parlamendiliikme poolse ahistamise ohvriks, kaetakse selle assistendiga seotud rahalised kohustused ka edaspidi asjaomase parlamendiliikme assisteerimiskuludest, isegi kui asjaomasel parlamendiliikmel ei ole enam õigust selle assistendi teenuseid kasutada,
            
         ON VASTU VÕTNUD KÄESOLEVA OTSUSE:
   Artikkel 1
   Rakendusmeetmeid muudetakse järgmiselt.
   
               1.
            
            
               Artikli 12 lõige 1 asendatakse järgmisega:
               „1.   Parlamendiliikme kohalolekut tõendab tema allkiri istungisaalis või koosolekuruumis välja pandud kohalolijate nimekirjas või tema allkiri, mis on kantud juhatuse poolt kindlaks määratud lahtiolekuaegadel kohalolijate kesknimekirja. Allkirja andmise asemel võib parlamendiliikme kohalolekut tõendada ka elektrooniliselt.“
            
         
               2.
            
            
               Lisatakse järgmine artikkel:
               „Artikkel 34a
               Finantstagajärjed parlamendiliikme registreeritud assistendi tõendatud ahistamisjuhtumi korral
               Kui president on ahistamist käsitleva sisemenetluse käigus ja pärast kummagi poole ärakuulamist kindlaks teinud, et parlamendiliige on parlamendiliikme registreeritud assistendi psühholoogilises või seksuaalses ahistamises süüdi, arvab parlament erandina rakendusmeetmete artiklist 33 parlamendiliikme assisteerimiskuludest maha kõik selle assistendi lepingust tulenevad rahalised kohustused, eelkõige assistendi töötasu, jättes parlamendiliikme ilma õigusest kasutada edaspidi selle assistendi teenuseid.“
            
         Artikkel 2
   Käesolev otsus jõustub järgmisel päeval pärast selle avaldamist Euroopa Liidu Teatajas.
   Käesolevat otsust kohaldatakse alates 1. septembrist 2018.
   
      (1)  Euroopa Parlamendi 28. septembri 2005. aasta otsus 2005/684/EÜ, Euratom, millega võetakse vastu Euroopa Parlamendi liikmete põhimäärus (ELT L 262, 7.10.2005, lk 1).
   
      (2)  Euroopa Parlamendi juhatuse 19. mai ja 9. juuli 2008. aasta otsus Euroopa Parlamendi liikmete põhimääruse rakendusmeetmete kohta (ELT C 159, 13.7.2009, lk 1).